Saak teen prins Andrew geskrap ná skikkingPrins Andrew (Foto: CHRIS JACKSON / POOL / AFP) ŉ Regsgeding vir seksuele aanranding wat in New York teen prins Andrew deur sy jare lange aanklaer Virginia Giuffre aanhangig gemaak is, is formeel van die rol geskrap nadat die Britse koninklike ŉ geldelike skikking betaal het, het hofstukke Dinsdag getoon. Die partye het in Februarie buite die hof op ŉ onbekende bedrag geskik, wat die seun van koningin Elizabeth II van die openbare vernedering van ŉ hofverhoor gespaar het. Albei partye het ingestem dat die saak in ŉ federale hof in New York laat vaar word en regter Lewis Kaplan het dit Dinsdag bekragtig. Verlede maand se ooreenkoms het verklaar dat die partye ŉ mosie vir ontslag sou indien “ná Giuffre se ontvangs van die skikking”, wat daarop dui dat die skikking uitbetaal is. Giuffre (38) het gesê sy het seks gehad met Andrew toe sy 17 jaar oud – minderjarig onder Amerikaanse wetgewing – was en het hom ontmoet deur die ontslape Amerikaanse finansier Jeffrey Epstein. Epstein het in 2019 sy eie lewe geneem in ŉ New Yorkse tronksel, waar hy verhoorafwagtend was vir seksmisdade. ‘n Foto van prins Andrew en Virginia Giuffre in die 90’s. Ghislaine Maxwell kan in die agtergrond gesien word. (Foto: Verskaf deur AFP) Die prins (61) is nie strafregtelik aangekla nie en het die bewerings teen hom ontken. Die Daily Telegraph-koerant het berig dat Andrew ŉ bedrag van £10 miljoen (sowat R200 miljoen) aan Giuffre en £2 miljoen (sowat R40 miljoen) aan ŉ liefdadigheidsorganisasie vir slagoffers van sekshandel betaal het. Andrew is in Januarie van sy militêre ererolle en koninklike beskermheerskap onthef. Hy het in 2019 uit die openbare oog as ŉ toonaangewende figuur van die Britse koninklike familie verdwyn nadat hy wyd gekritiseer is vir ŉ BBC-onderhoud waarin hy probeer het om homself van Giuffre se bewerings kwyt te skeld.